РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 612-118/21

28. јануар 2021. године

Б е о г р а д

НАРОДНА СКУПШТИНА

 Одбор за уставна питања и законодавство Народне скупштине, доставља, на основу члана 194. став 2. Пословника Народне скупштине ("Службени гласник РС" број 20/12 - пречишћен текст), Народној скупштини Предлог аутентичног тумачења одредбе члана 64. став 1. Закона о високом образовању („Службени гласник РС“, број 88/17, 73/18, 27/18-др. закон. 67/19 и 6/20-др закон).

 За представника Одбора у Народној скупштини одређена је Јелена Жарић Ковачевић, председник Одбора.

 ПРЕДСЕДНИК ОДБОРА

 Јелена Жарић Ковачевић

П Р Е Д Л О Г

 На основу члана 8. став. 1. Закона о Народној скупштини ("Службени гласник РС", број 9/10) и члана 194. став 2. Пословника Народне скупштине ("Службени гласник РС", број 20/12 - пречишћен текст)

 Народна скупштина на седници одржаној 28. јануара 2021. године, донела је

АУТЕНТИЧНО ТУМАЧЕЊE

одредбе члана 64. став 1. Закона о високом образовању („Службени гласник РС“, бр. 88/17, 73/18, 27/18-др. закон, 67/19 и 6/20-др. закони)

 Одредба члана 64. став 1. Закона о високом образовању гласи:

 „Орган пословођења универзитета је ректор, факултета-декан, академије струковних студија-председник, високе школе и високе школе струковних студија-директор. Орган пословођења се бира из реда наставника високошколске установе који су у радном односу са пуним радним временом, а изабрани су на неодређено време. Орган пословођења бира се на три године са могућношћу једног поновног избора.“

 Ову одредбу треба разумети тако да се орган пословођења одговарајуће високошколске установе – ректор, декан, председник, односно директор не може бирати из реда наставника којима је престао радни однос на крају школске године у којој су навршили 65 година живота (члан 93. став 1. Закона о високом образовању), а затим им је продужен радни однос уговором са високошколском установом на одређено време до две године, уз могућност додатних продужења, а најдуже до краја школске године у којој навршавају 70 година живота (члан 93. став 2. Закона о високом образовању).

 Ово аутентично тумачење објавити у „Службеном гласнику Републике Србије“.

01 Број

у Београду, \_\_\_\_\_\_\_\_, 2021. године

НАРОДНА СКУПШТИНА

 ПРЕДСЕДНИК

 Ивица Дачић

О Б Р А З Л О Ж Е Њ Е

 Разлог за подношење Предлога аутентичног тумачења одредбе члана 64. став 1. Закона о високом образовању проистиче из потребе да се приликом избора органа пословођења одговарајуће високошколске установе има у виду начин на који је одредбама члана 93. Закона о високом образовању утврђен статус наставника којима је престао радни однос на крају школске године у којој су навршили 65 година живота (члан 93. став 1. Закона о високом образовању), а затим им је продужен радни однос уговором са високошколском установом на одређено време до две године, уз могућност додатних продужења, а најдуже до краја школске године у којој навршавају 70 година живота (члан 93. став 2. Закона о високом образовању), односно да они нису наставници изабрани на неодређено време.

 Из наведеног следи да наставници којима је престао радни однос на крају школске године у којој су навршили 65 година живота, а затим им је продужен радни однос уговором са високошколском установом на одређено време до две године, уз могућност додатних продужења, а најдуже до краја школске године у којој навршавају 70 година живота, не могу бити бирани у орган пословођења одговарајуће високошколске установе – универзитета-ректор, факултета-декан, академије струковних судија-председник и високе школе струковних студија - директор.